## Pravilnik o dobrim poljoprivrednim i okolišnim uvjetima

### NN 89/2011 (29.7.2011.), Pravilnik o dobrim poljoprivrednim i okolišnim uvjetima

MINISTARSTVO POLJOPRIVREDE, RIBARSTVA I RURALNOG RAZVOJA

1900

Na temelju članka 9. stavka 3. alineje 2. i 4. Zakona o državnoj potpori poljoprivredi i ruralnom razvoju (»Narodne novine«, broj 92/10), ministar poljoprivrede, ribarstva i ruralnog razvoja, donosi

PRAVILNIK

O DOBRIM POLJOPRIVREDNIM I OKOLIŠNIM UVJETIMA[[1]](#footnote-29081-1)

Članak 1.

Ovim Pravilnikom propisuju se uvjeti dobre poljoprivredne i okolišne prakse, obveznici ispunjavanja uvjeta, kontrola ispunjavanja uvjeta, način umanjenja prava za neizvršavanje obveza i rokovi u kojima ispunjavanje uvjeta postaje obveza u ostvarivanju prava na izravna plaćanja.

Uvjeti dobre poljoprivredne i okolišne prakse

Članak 2.

(1) Uvjeti dobre poljoprivredne i okolišne prakse su minimalni uvjeti upravljanja na poljoprivrednim gospodarstvima, odnosno obvezni postupci kojih se moraju pridržavati poljoprivredna gospodarstva u obavljanju poljoprivredne djelatnosti.

(2) Popis uvjeta iz stavka 1. ovoga članka nalazi se u Dodatku I. koji se nalazi u prilogu i čini sastavni dio ovoga Pravilnika.

Obveznici

Članak 3.

(1) Obveznici ispunjavanja uvjeta iz članka 2. ovoga Pravilnika su korisnici izravnih plaćanja.

(2) Obveznik iz stavka 1. ovoga članka mora ispunjavati propisane zahtjeve iz članka 2. ovoga Pravilnika na svim površinama poljoprivrednog zemljišta u svom korištenju.

Kontrola

Članak 4.

(1) Kontrolu ispunjavanja uvjeta kod obveznika iz članka 3. ovoga Pravilnika provodi Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja).

(2) Ako Agencija za plaćanja prilikom kontrole iz stavka 1. ovoga članka utvrdi da uvjeti iz članka 2. ovoga Pravilnika nisu ispunjeni, odredit će umanjenje prava obveznika za neizvršavanje obveza.

Umanjenje prava za neizvršavanje obveza

Članak 5.

(1) Ukoliko uvjeti dobre poljoprivredne i okolišne prakse propisani člankom 2. ovoga Pravilnika nisu ispunjeni u bilo kojem trenutku u određenoj kalendarskoj godini te ako je takvo neizvršavanje obveza posljedica nemara ili namjere za koje je izravno odgovoran obveznik koji je u određenoj kalendarskoj godini podnio Zahtjev za izravna plaćanja, ukupni iznos izravnih plaćanja koja su dodijeljena ili koja se trebaju dodijeliti tome obvezniku Agencija za plaćanja umanjuje ovisno o namjeri ili nemaru, opsegu, ozbiljnosti, trajanju i ponavljanju utvrđenog neizvršavanja obveza.

(2) Umanjenje iz stavka 1. ovoga članka određuje se u postotku, u skladu s Tablicama 1. i 2. Dodatka II. koji se nalazi u prilogu i čini sastavni dio ovoga Pravilnika.

(3) Ukoliko se kontrolom istovremeno utvrdi više slučajeva neizvršavanja obveza, smatrat će se da se radi o jednom slučaju neizvršavanja obveza s najvećim stupnjem neizvršavanja u smislu primjene umanjenja iz stavka 1. ovoga članka.

(3) U slučaju iznimno velikog opsega, ozbiljnosti ili trajnosti ili ako se utvrdi ponavljanje namjernog neizvršavanja obveza, obvezniku se ne dopušta korištenje izravnih plaćanja u sljedećoj kalendarskoj godini.

Rokovi primjene

Članak 6.

(1) Uvjeti iz članka 2. ovoga Pravilnika su obveza u ostvarivanju prava na izravna plaćanja od 1. siječnja 2011. godine.

(2) Iznimno od stavka 1. ovoga članka, za ostvarivanje prava na izravna plaćanja za 2011. godinu obveznik mora ispunjavati uvjete 1, 3 i 4 propisane u članku 2. stavak 2. ovoga Pravilnika.

Članak 7.

Danom stupanja na snagu ovoga Pravilnika prestaju važiti odredbe članka 2. stavka 3. Pravilnika o uvjetima višestruke sukladnosti u poljoprivrednoj proizvodnji (»Narodne novine«, broj 10/2010).

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-01/28

Urbroj: 525-02-1-0012/11-7

Zagreb, 21. srpnja 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

DODATAK I.

DOBRI POLJOPRIVREDNI I OKOLIŠNI UVJETI

|  |  |  |  |
| --- | --- | --- | --- |
| BROJ UVJETA | TEMA | UVJET | OPIS UVJETA |
| 1 | Erozija tla | Minimalna pokrivenost tla | Tijekom vegetacijskog razdoblja sve poljoprivredne površine će biti pokrivene poljoprivrednim kulturama ili žetvenim ostacima (nadzemni dio biljke s korijenom), ili ciljano prekrivene biljnim ostacima (malč), koji umanjuju eroziju tla, osim u slučaju obavljene pripreme za slijedeću sjetvu i prije nicanja ili zimske brazde.  Tijekom zime, od 15. studenog do 15. veljače, u cilju prikupljanja vlage i sprečavanja erozije, poljoprivredne površine bit će prekrivene biljnim pokrovom (glavni ili među usjev), ili će se primjenjivati jedna od slijedećih mjera:  – grubo oranje na zimsku brazdu;  – zaoravanje strništa;  – ostavljanje strništa na poljoprivrednim površinama;  – prekrivanje poljoprivrednih površina žetvenim ostacima (malč). |
| 2 | Erozija tla | Minimalno upravljanje poljoprivrednim zemljištem prema specifičnim karakteristikama tla | Na poljoprivrednim površinama s nagibom od 15 % ili više, oranje se provodi samo okomito na pad terena. |
| 3 | Organska tvar u tlu | Upravljanje žetvenim ostacima | Žetveni ostaci neće se spaljivati na poljoprivrednim površinama.  Spaljivanje žetvenih ostataka dopušteno je samo u cilju sprečavanja širenja ili suzbijanja biljnih štetočinja o čemu postoji službena naređena mjera. |
| 4 | Struktura tla | Primjereno korištenje mehanizacije | Poljoprivredna mehanizacija neće se koristiti na poljoprivrednim površinama ako je tlo zasićeno vodom, poplavljeno ili prekriveno snijegom (osim prilikom žetve/berbe usjeva). |
| 5 | Minimalna razina održavanja | Očuvanje obilježja krajobraza | Obilježja krajobraza na poljoprivrednoj površini neće se uklanjati ili oštećivati.  Obilježja krajobraza su živice, lokve, jarci, drvoredi, pojedinačno drveće, šumarak, suhozidi. |
| 6 | Minimalna razina održavanja | Sprečavanje zarastanja poljoprivrednih površina neželjenom vegetacijom | Na poljoprivrednim površinama nema pojave korova ambrozije, Ambrosia artemisiifolia, L. i mračnjaka, Abutilon theophrasti, Med.  Ove će se biljne vrste uklanjati mehaničkim postupcima ili primjenom herbicida.  Poljoprivredne površine pod oranicama održavaju se oranjem ili košnjom najmanje jednom godišnje.  Livade i pašnjaci održavaju se redovitom ispašom ili košnjom najmanje jednom godišnje.  Poljoprivredne površine pod trajnim nasadima održavaju se među rednom obradom – oranjem, kultivacijom ili košnjom najmanje jednom godišnje.  Kod provođenja samo jedne košnje na poljoprivrednim površinama, potrebno ju je obaviti do 30. lipnja. |
| 7 | Minimalna razina održavanja | Očuvanje maslinika, voćnjaka i vinograda u dobrom vegetativnom stanju | Stabla maslina i voćaka, odnosno trsovi vinove loze održavaju se redovitom rezidbom, primjereno biljnoj vrsti i načinu uzgoja.  Nasadi maslina orezuju se najmanje svakih pet godina. |
| 8 | Minimalna razina održavanja | Zaštita trajnih pašnjaka | Postotak površine pod trajnim pašnjacima gospodarstva u odnosu na ukupnu poljoprivrednu površinu gospodarstva neće se smanjiti.  Prenamjena trajnih pašnjaka u obradive površine zabranjena je na poljoprivrednim površinama s nagibom terena od 15 % ili više. |
| 9 | Zaštita i upravljanje vodama | Korištenje vode za navodnjavanje | Navodnjavanje, neovisno o veličini površine koja se navodnjava, odvija se sukladno uvjetima danim Ugovorom o koncesiji za gospodarsko korištenje voda za navodnjavanje odnosno vodopravnom dozvolom u slučajevima kada je to propisano Zakonom o vodama (»Narodne novine«, broj 159/09), osim u slučaju slobodnog korištenja voda u smislu korištenja oborinskih voda koje se skupljaju na zemljištu vlasnika odnosno ovlaštenika drugog stvarnog prava na zemljištu. |

DODATAK II.

SMJERNICA AGENCIJI ZA PLAĆANJA ZA UTVRĐIVANJE UMANJENJA PLAĆANJA

A) MATRICA UMANJENJA PLAĆANJA ZA KRŠENJE NEMAROM

|  |  |  |  |  |  |  |  |
| --- | --- | --- | --- | --- | --- | --- | --- |
| OPSEG | OZBILJNOST | TRAJANJE | UMANJENJE ZA PRVO KRŠENJE (%) | UMANJENJE ZA PRVO PONAVLJANJE (%) | UMANJENJE ZA DRUGO PONAVLJANJE (%) | UMANJENJE ZA TREĆE PONAVLJANJE (%) | UMANJENJE ZA ČETVRTO PONAVLJANJE (%) |
| Utjecaj je ograničen na gospodarstvo | Vrlo mala | Popravljivo (minimalna) | 1 | 3 | 9 | 27 | 81 |
| Popravljivo | 1 | 3 | 9 | 27 | 81 |
| Trajno | 1,05 | 3,15 | 9,45 | 28,35 | 85,05 |
| Mala | Popravljivo | 1,05 | 3,15 | 9,45 | 28,35 | 85,05 |
| Trajno | 1,10 | 3,30 | 9,90 | 29,70 | 89,10 |
| Srednja | Popravljivo | 1,10 | 3,30 | 9,90 | 29,70 | 89,10 |
| Trajno | 1,15 | 3,45 | 10,35 | 31,05 | 93,15 |
| Velika | Popravljivo | 1,15 | 3,45 | 10,35 | 31,05 | 93,15 |
| Trajno | 1,20 | 3,60 | 10,80 | 32,40 | 97,20 |
| Utjecaj proširen izvan granica gospodarstva | Vrlo mala | Popravljivo | 1,30 | 3,90 | 11,70 | 35,10 | 100 |
| Trajno | 1,35 | 4,05 | 12,15 | 36,45 | 100 |
| Mala | Popravljivo | 1,35 | 4,05 | 12,15 | 36,45 | 100 |
| Trajno | 1,40 | 4,20 | 12,60 | 37,80 | 100 |
| Srednja | Popravljivo | 1,40 | 4,20 | 12,60 | 37,80 | 100 |
| Trajno | 1,45 | 4,35 | 13,05 | 39,15 | 100 |
| Velika | Popravljivo | 1,45 | 4,35 | 13,05 | 39,15 | 100 |
| Trajno | 5 | 15 | 45 | 100 | 100 |

|  |  |
| --- | --- |
|  | Agencija za plaćanja će obavijestiti obveznika da će se svako daljnje ponavljanje utvrđene nesukladnosti smatrati namjernim |

B) MATRICA UMANJENJA PLAĆANJA ZA KRŠENJE NAMJEROM

|  |  |  |  |  |  |  |  |
| --- | --- | --- | --- | --- | --- | --- | --- |
| OPSEG | OZBILJNOST | TRAJANJE | UMANJENJE ZA PRVO KRŠENJE (%) | UMANJENJE ZA PRVO PONAVLJANJE (%) | UMANJENJE ZA DRUGO PONAVLJANJE (%) | UMANJENJE ZA TREĆE PONAVLJANJE (%) | UMANJENJE ZA ČETVRTO PONAVLJANJE (%) |
| Utjecaj je ograničen na gospodarstvo | Vrlo mala | Popravljivo | 15 | 45 | 100 | 100 | 100 |
| Trajno | 20 | 60 |
| Mala | Popravljivo | 20 | 60 |
| Trajno | 25 | 75 |
| Srednja | Popravljivo | 30 | 90 |
| Trajno | 35 | 100 |
| Velika | Popravljivo | 40 – 100 | 100 |
| Trajno | 50 – 100 | 100 |
| Utjecaj proširen izvan granica gospodarstva | Vrlo mala | Popravljivo | 20 | 60 |
| Trajno | 30 | 90 |
| Mala | Popravljivo | 30 | 90 |
| Trajno | 40 | 100 |
| Srednja | Popravljivo | 45 | 100 |
| Trajno | 55 | 100 |
| Velika | Popravljivo | 60 – 100 | 100 |
| Trajno | 75 – 100 | 100 |

[[1](#footnote-29081-1-backlink)] Pravilnikom se preuzimaju odredbe članka 6. (Dodatka III) Uredbe Vijeća (EZ) br. 73/2009 od 19. siječnja 2009. godine o uspostavljanju zajedničkih propisa za shemu direktne potpore za poljoprivrednike koji se nalaze unutar zajedničke poljoprivredne politike i uspostavljanju određenih shema potpora za poljoprivrednike, dopunjujući Uredbe (EZ) br. 1290/2005, (EZ) br. 247/2006, (EZ) br. 378/2007 i ukidajući Uredbu (EZ) br. 1782/2003.

Pravilnik, NN 89/2011-1900